钦定古今图书集成/方舆汇编/职方典/第1131卷 > 《大别山赋》元·聂炳
## 钦定古今图书集成/方舆汇编/职方典/第1131卷 > 《大别山赋》元·聂炳

“厥初冯翼，孰元孰黄？清浊既凝，高下以彰。融然而江
河流液，峙焉而山岳储祥。”惟大别之名山，独巍然乎
南荒。尔其气通淮汉，势压荆扬。绝江汉之统会，分衡
岳之辉光。深根漫淫乎后土，云彩洞属乎圆苍。高标
迥出于九嶷，倒影旁接于三湘。于圣贤之经历，虽千
载而不忘。尔乃层峦崒嵂，叠𪩘㠝岏。石痕欲驳，土花
“若殷。蓝膏绿液，红鸣碧珊。楼台晕飞于崒崦，石梁龙
矫于苍湾。浮屠耸其奕奕，仙台峙其闲闲。睇灵柏之
茸茸，离苔藓兮斑斑。幽芳野草，秋菊春兰。至若地利
之富，物产之珍，以守则固，以财则殷。殊形诡相，不可
殚论。灵踪神迹，何可并陈。吾尝凌绝顶而远游，呼鹦
鹉以逍遥，招黄鹤而夷犹。酹贾守于”秋兴之亭，邀太
白于郎官之舟。洞庭之水未波，苍梧之云不流。乌林
烟灭，曹瞒之魄已冷；赤壁风高，苏仙之句尚留。登高
作赋，把酒浇愁。嗟夫，娱乐则有之矣，其有德神禹之
德，而忧神禹之忧者乎？当其九州一壑而四海湮，神
禹出焉，巨刃天扬，万夫霆震，截琅堮之巉岩，擘苍翠
之嶙峋，其疏导之功，果谁为乎？然吾徒今日得囿于
礼乐之教者，岂非前日“手足胼胝”之功乎？措于衽席
之安者，岂非前日“克勤克俭”之德乎？噫吁嘻，异哉！事
异世殊，风流云往，抚乾坤于瞬息，观古今于俛仰，盖
有迹神禹之迹于千百载之下，岂无心神禹之心于
千百载之上也哉？